Гэта тычыцца як раптоўных зменаў надвор’я, так і праграмы фэсту. Цягам трох фестывальных дзён вас можа нават у 30-градусную спёку напаткаць працяглая залева, або які іншы кліматычны сюрпрыз. На гэты выпадак раім запасціся шырокім спектрам адзення ды неабходных для жыцця ў лясных умовах прыстасаванняў. Вам яўна спатрэбяцца банальныя спальнік, намёт ды турыстычны дыванок. Таксама рэкамендуем займець дажджавы плашч, каб мець магчымасць на выпадак непрыемнага дажджу тусавацца на танцпляцы без перашкоды ў выглядзе парасона. Карысная рэч — сродкі ад маскітаў ды кляшчоў. Варта таксама мець запасную пару абутку ды купальны касцюм, які дапаможа крыху асвяжыцца ў блізкім да фестывальнай пляцоўкі вадаёме ў спякотны дзень.